От държавното обвинение посочват, че до привличането на Гинев като обвиняем се е стигнало в хода на досъдебното производство срещу Илия Илиев. Договорът за ремонта на гарата в Русе, сключен между "Триумф" ЕООД и НКЖИ, е попаднал в обхвата на разследването на прокуратурата. От сайта на Агенцията по обществени поръчки се вижда, че регистрираната в Костинброд "Триумф" има само един договор с НКЖИ за въпросния ремонт на гарата в Русе. Договорът е сключен, когато собственик на компанията е родената през 1980 г. в Костинброд Наталия Стефанова Йорданова. В края на 2009 г. дяловете й са прехвърлени на родения през 1988 г. Илиян Митков Илиев. Междувременно е сключен договорът за ремонт на гарата и заради прибраното авансово плащане и поради неизпълнението на задълженията й по договора с НКЖИ от края на 2009 г. компанията е в неплатежоспособност, обявена е процедура по несъстоятелност и вече е заличена.

Депутатският имунитет на Илиев беше снет през март тази година по искане на главния прокурор Сотир Цацаров. Обвинението срещу него е за това, че е източвал държавния бюджет, като е сключвал договори за различни дейности с НКЖИ, но впоследствие те не са били изпълнявали от фирмите на Илиев, а от самото НКЖИ. Плащания по договорите въпреки всичко са били извършвани, за което Илиев е предоставял фалшиви документи. Илиев тогава заяви: "Ако съм виновен, ще си изтърпя наказанието... Ако трябва, ще полежа. Няма нищо лошо в това. Ще прочета някоя и друга книга. Обичам да чета." При снемането на имунитета на Илиев транспортното министерство и в частност Антон Гинев не отговори на въпросите на "Капитал" с аргумента, че казусът е в полето на прокуратурата.

Един предпочитан Илиев

От обществените поръчки на НКЖИ назад през годините се вижда, че Илия Илиев е един от любимците на държавната фирма. Основната компания, свързана с депутата при поръчките на НКЖИ, е "Енерджи груп 2003". Тя през годините е получила 24.5 млн. лв. Фирмата ремонтира приемното здание и пероните на гара Горна Оряховица, заздравява земно легло и железопътен насип и доставя релси и акумулаторни батерии. Компанията е едно от трите дружества от разследването на прокуратурата заради договор за ремонтно-строителни работи на отводнителните съоръжения на стойност 665 хил. лв. В миналото компанията е еднолична собственост на брата на Илия Илиев - Йордан. През 2012 г. дяловете му в дружеството са запорирани от Националната агенция по приходите, като запорът е отменен през 2013 г. Към края на 2014 г. компанията е прехвърлена на Руслан Георгиев, а през март 2015 г. отново сменя собственик, този път - Йовица Йованович от Сърбия.